Ischolta, Rimundì!

Prima éri tutta lusinghi,
abì un córi inzuccaradu,
m'abaristhi imbirrïadu
finz'a pasthi e a miringhi.

Cant'ucciadi m'ischudì
cu chiss'ócci a pupïoni!...
Suipirendi i lu balchòni
cunsumabi li tó dì.

Éiu passaba a cabaddu
cu li còibi di la frutta,
e mi firmaba un'ischutta
candu mi fazì di cabu.

Mi dizì: - Fèimadi aizu
chi nò z'è mamma isthaséra!
Già mi n'abbizaba ch'éra
lu tó amòri e lu disìzu.

E n'invintabi a dugn'óra
pa pudemmi abé cun tégu.
M'iscribì: - Vèni, Agniréddu,
isthaséra sòggu sóra.

Candu ti sei abizada
chi vuria bè a Rusina,
e la tó masthiganzina
éra faìna gittada,

la tó linga chi paria
fatta di zùccaru e méri,
s'è ivulthada tutta in féri,
mi n'à fattu merurìa!

Dittu m'ài chi sòggu un mengu...
Braba, ma làssam'in pazi.
Iposu la ghi mi piazi
e in etèrnu mi la tengu.

Peggiu pa tè chi sei fea,
nasu a boccia e musthazzudda,
faccia di giàtta marrudda,
vèrdhi cumènt'e la zea.

Ma sei ricca, ricca assai,
e isthruida e ariganti,
e cand'ésci, ésci in guanti
cun tuttu l'òru chi ài.

Isthà chietta, prima o pói,
un maridu l'abaré
e signòri, ma saré
più currudda di lu boi!